กรมฝนหลวงและการบินเกษตร พร้อมขึ้นปฏิบัติการบินฝนหลวงเติมน้ำให้เกษตรกรในช่วงฝนทิ้งช่วง
นายสุรสีห์ กิตติมณฑล อธิบดีกรมฝนหลวงและการบินเกษตร เปิดเผยถึงภาพรวมสถานการณ์น้ำในช่วงฤดูฝน หลังจากกรมอุตุนิยมวิทยาประกาศให้ประเทศไทยเข้าสู่ฤดูฝนตั้งแต่วันที่ 15 พฤษภาคมที่ผ่านมา โดยพบว่าปริมาณฝนที่ตกทั่วประเทศยังมีปริมาณไม่มากและไม่กระจายตัวครอบคลุมหลายพื้นที่ ประกอบกับช่วงที่ผ่านมาแหล่งน้ำขนาดใหญ่ ขนาดกลางมีปริมาณน้ำต้นทุนค่อนข้างน้อย เนื่องจากปัญหาภัยแล้งต่อเนื่อง ส่งผลให้ช่วงที่ผ่านมามีประชาชนขอรับบริการฝนหลวงเข้ามาเป็นจำนวนมาก โดยเฉพาะประชาชนในพื้นที่ที่เริ่มมีการเพาะปลูกและหว่านเมล็ดพันธุ์ข้าวไปแล้ว โดยกรมฝนหลวงและการบินเกษตร ร่วมกับกองทัพ จัดหน่วยปฏิบัติการฝนหลวงที่กระจายทั่วภูมิภาคจำนวน 13 หน่วยปฏิบัติการทั้งภาคเหนือ ภาคกลาง ภาคตะวันออก ภาคตะวันออกเฉียงเหนือและภาคใต้ เพื่อปริมาณน้ำในพื้นที่การเกษตรอย่างไรก็ตาม คาดว่า ช่วงปลายเดือนมิถุนายนถึงกลางเดือนกรกฎาคมนี้ จะเข้าภาวะฝนทิ้งช่วง ประชาชนหลายพื้นที่จะประสบปัญหาภัยแล้ง อีกทั้งปริมาณน้ำในอ่างเก็บน้ำหรือเขื่อนขนาดใหญ่ยังมีไม่มากนัก ตั้งแต่วันที่ 1 มิถุนายนนี้เป็นต้นไป กรมฝนหลวงและการบินเกษตรจะปรับแผนการวางหน่วยปฏิบัติการฝนหลวงเพื่อให้เป็นศูนย์กลางในการเข้าไปดูแลช่วยเหลือในแต่ละพื้นที่ได้เหมาะสมยิ่งขึ้น  นอกจากนี้ ยังได้ขอความร่วมมือประชาชนร่วมมือจัดหาแหล่งน้ำสำรองช่วยบรรเทาช่วงฝนทิ้งช่วง